ચન્દ્રબાબૂએ કહ્યું ,મોદીના અહંકારને સંતોષવા તેમને સર કહ્યા
નવગુજરાત સમય | Publish Date: Jan 31 2019 11:49AM
મોદીએ આંધ્ર પ્રદેશની સાથે પક્ષપાત કર્યો છે : ચન્દ્રબાબૂ
આંધ્ર પ્રદેશના મુખ્યમંત્રી ચન્દ્રબાબૂ નાયડૂએ બુધવારે વડ પ્રધાન મોદી પર નિશાન સાધતા જણાવ્યું હતું કે, તેમણે મોદીનો અહંકાર સંતોષવા માટે અને રાજ્ય માટે તેમને સર કહીને બોલાવવા પડ્યા હતા. આધ્ર પ્રદેશને વિશેષ રાજ્યના દરજ્જો અપાવવાની માંગને લઇને થયેલી તેદેપાની બેઠકમાં નાયડૂએ જણાવ્યું હતું કે, તેઓ રાજ્યની સાથે ન્યાય કરી શકે, આ આશા સાથે દરેક સંભવ પ્રયાસ કરશે.
નાયડૂએ જણાવ્યું હતું કે, જ્યારે મેં અમેરિકાના પૂર્વ રાષ્ટ્રપતિ બિલ કલ્નિટન સાથે મુલાકાત કરી ત્યારે મિસ્ટર કલ્નિટને મને કહ્યું કે, સર નહી. રાજકારણમાં મોદી મારાથી જૂનિયર છે. પરંતુ જ્યારે તેઓ સત્તામાં આવ્યા, મેં તેમને 10 વાર સર કહ્યું. આવું મેં રાજ્ય અને તેમના અહંકારની સંતુષ્ટિ માટે કર્યું. મને આશા છે કે તેઓ મારા રાજ્ય સાથે ન્યાય કરશે.
નાયડૂએ જણાવ્યું હતું કે, ભાજપ સાથેના ગઠબંધન રાજ્યની માટે મેં આવું કર્યું હતું. જો અમે ગઠબંધન ના કરતા તો 10 બેઠકો વધારે જીત્યા હોત. ભાજપ સાથે મેં ગઠબંધન ત્યારે તોડ્યું જ્યારે મને જાણ થઇ ગઇ કે મોદી રાજ્યની સાથે ન્યાય કરશે નહી. તેમણે જણાવ્યું હતું કે, હું પ્રથમ વ્યકિત હતો જેણે ગુજરાત રમખાણો બાદ મોદીનું મુખ્યમંત્રી પદેથી રાજીનામું માંગ્યું હતું. આ માટે જ તેમણે આંધ્રની સાથે પક્ષપાત કર્યો છે. તેમણે વધુમાં જણાવ્યું હતું કે, મોદી સરકાર વિપક્ષી પાર્ટીઓ સાથે રાજકીય બદલો લેવા માટે સીબીઆઇ અને ઇડીનો ઉપયોગ કરી રહ્યા છે.